钦定古今图书集成/明伦汇编/官常典/第006卷 > 马融忠经 > 《政理章第七》
## 钦定古今图书集成/明伦汇编/官常典/第006卷 > 马融忠经 > 《政理章第七》

夫化之以德，理之上也，则人日迁善而不知。施之以
政，理之中也，则人不得不为善。惩之以刑，理之下也，
则人畏而不敢为非也。刑则在省而中，政则在简而
能，德则在博而久。德者为理之本也，任政非德则薄，
任刑非德则残。故君子务于德，修于政，谨于刑，固其
忠以明其信，行之匪懈，何不理之人乎！《诗》云：“敷政优
优，日禄是遒。”